Hoće li glasovi Amerikanaca u inozemstvu utjecati na izbore? (9/9/04) - 2004-09-08
Proces prebrojavanja glasova uvijek je bio izložen kritikama, jer ne postoji jedinstveni način podnošenja glasova - glasači svoje listi
Pokojni američki predsjednik Ronald Reagan jednom je rekao kako se 'Amerikanci u inozemstvu ne mogu praviti nevinima u svijetu koji nije nevin'. Takvo razmišljanje kao da poprima posebno značenje kad se govori o Amerikancima koji žive u inozemstvu i njihovim glasovima u predsjedničkim izborima ove godine. Sljedeći prilog govori o tome kako bi glasovi Amerikanaca u inozemstvu mogli utjecati na izbore u studenome. Iako se o tome ne vodi službena evidencija, američko Državno tajništvo procjenjuje da oko sedam milijuna Amerikanaca živi u inozemstvu. Iako se ne zna koliki broj takvih osoba glasuje, i Republikanska i Demokratska stranka im se ulaguju kako ne bi zbog njihovih glasova izgubili u završnici. Sharon Minetta je glasnogovornica organizacije 'Democrats Abroad International', koja ima ogranke u 73 zemlje. Ona kaže da je veliki globalni interes za američke predsjedničke izbore doveo i do povećanog broja registriranja američkih glasača u inozemstvu. "Ljudi su strašno zabrinuti zbog ovih izbora. Promatraju ih u velikoj mjeri kao neku vrstu svjetskih izbora, i to i Amerikanci koji žive u inozemstvu, kao i ljudi iz različitih zemalja u kojima oni žive. Stoga i imamo ogromno povećanje registriranih glasača u inozemstvu". Proces prebrojavanja glasova uvijek je bio izložen kritikama, jer ne postoji jedinstveni način podnošenja glasova. Glasači obično svoje listiće šalju poštom nadležnoj osobi u svojoj saveznoj državi, što može potrajati. Međutim, svaka država ima drugačiju proceduru u podnošenju tih glasova. Stručnjak za izbore i profesor na sveučilištu Princeton Kosuke Imai kaže da ta nekonzistentnost može izazvati mnoge probleme. "Procedura za uključivanje glasova odsutnih treba biti vrlo pažljivo preispitana, jer zasad se čini da je to prepušteno na volju lokalnim dužnosnicima, a na njih je vrlo vjerojatno da će pritisak vršiti stranački dužnosnici. Dakle to je problem, međutim, u načelu svaki glas treba biti prebrojan". Taj je problem jasno bio uočen na Floridi na spornim predsjedničkim izborima 2000. godine. Profesor Imai kaže da je konačni broj glasova odsutnih – prema podacima koje je osigurala državna tajnica Floride – pokazao kako je gospodin Bush pobijedio na Floridi s 537 glasova. Međutim, profesor Imai također ističe da je od svih glasova odsutnih trebalo diskvalificirati oko 700 njih. Što se tiče glasovanja američkog vojnog osoblja u inozemstvu, procjenjuje se da ima između 350 i 400 tisuća glasača, od čega oko jedna trećina u Iraku. Savezne države Missouri i South Dakota dopustit će glasačima iz redova oružanih snaga da glasove pošalju elektronskom poštom Ministarstvu obrane, međutim, mnogi tvrde da ovo ima odviše potencijalnih sigurnosnih problema negoli koristi. Trideset i dvije savezne države sad, također, primaju glasačke listiće putem telefaksa. Zakonski prijedlog u tom smislu u proceduri je i u najmnogoljudnijoj američkoj saveznoj državi Kaliforniji, a vjeruje se da će najvjerojatnije stupiti na snagu prije izbora u studenome. I dok ankete pokazuju da će po svoj prilici utrka između predsjednika Busha i senatora Kerryja biti tijesna, obje strane su svjesne da će svaki glas odsutnih igrati ulogu u studenome – bez obzira bilo riječ o republikancima, demokratima, vojnom osoblju ili jednostavno osobama koje žive u inozemstvu.